Návrh
na zvýšenie počtu štátnozamestnaneckých miest a  zmenu systemizácie štátnych zamestnancov v štátnej službe na rok 2005 v kapitole rozpočtu Protimonopolného úradu Slovenskej republiky 

V súlade s § 12 ods. 9 a 10 zákona č. 312/2001 Z.z. o štátnej službe a o zmene a doplnení niektorých zákonov v znení neskorších predpisov Protimonopolný úrad Slovenskej republiky (ďalej len „úrad“) predkladá návrh na zvýšenie počtu štátnozamestnaneckých miest  a tým i zmenu systemizácie štátnych zamestnancov  na rok 2005 v kapitole rozpočtu úradu.

Potreba navrhovanej zmeny v systemizácii počtu štátnozamestnaneckých miest vyplýva úradu zo zákona, ktorým sa mení a dopĺňa zákon č. 18/1996 Z.z. o cenách v znení neskorších predpisov a o zmene a doplnení niektorých zákonov, ktorý bol dňa 3. 2. 2005 schválený Národnou radou Slovenskej republiky. V zmysle uvedenej novely dochádza s účinnosťou od 1.3.2005 k rozšíreniu kompetencií úradu. Rozšírenie kompetencií  súvisí s právomocou úradu konať a rozhodovať vo veci neprimeraných cien uplatňovaných zo strany dominantných spoločností. Uvedená skutočnosť nevyhnutne vyžaduje personálne posilnenie úradu a tomu zodpovedajúce finančné zabezpečenie novozverených kompetencií.

Doposiaľ sú činnosti a úlohy, ktoré vyplývajú úradu z platnej právnej úpravy, t.j. zo zákona č. 136/2001 Z.z. o ochrane hospodárskej súťaže a o zmene a doplnení zákona SNR č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (úplné znenie č. 475/2004 Z.z.) zabezpečované v rámci vládou schválenej systemizácie štátnozamestnaneckých miest v počte 60. Nakoľko vyššie citovanou novelou zákona o cenách  dochádza k rozšíreniu agendy a činností úradu, ktoré je potrebné odborne pokryť prijatím nových zamestnancov so   špecializáciou na cenovú oblasť, uplatňovanou v rámci inštitútu zneužívania dominantného postavenia, bude potrebné zvýšenie existujúceho počtu systemizovaných miest o 5, t.j. zo súčasného stavu 60 systemizovaných štátnozamestnaneckých miest na 65. Stav zamestnancov zaradených v rámci výkonu prác vo verejnom záujme v počte 15 zostáva nezmenený.

Vzhľadom na doterajšie skúsenosti úradu už v súčasnosti možno konštatovať, že dochádza k značnému nárastu podnetov súvisiacich s  možným uplatňovaním neprimeraných cien zo strany dominantných spoločností, ktorými sa úrad po nadobudnutí vyššie uvedených kompetencií bude musieť zaoberať. V zmysle uvedeného je nevyhnutné vytvoriť team minimálne 5 pracovníkov zameraných na predmetnú oblasť. Na základe existujúcich  skúseností tých súťažných inštitúcií, ktoré sa touto problematikou zaoberajú vyplýva, že ide o analyticky mimoriadne náročnú agendu vyžadujúcu pomerne vysokú odbornosť a skúsenosti. 

V nadväznosti na požadované zvýšenie počtu systemizovaných miest úradu je potrebné zabezpečiť adekvátne zvýšenie finančných prostriedkov vo výdavkoch kapitoly celkom o 2 720 tis. Sk nasledovne:

			/600/	bežné výdavky o 2 720 tis. Sk
			z toho:	 /610/ mzdy, platy, služobné príjmy a OOV o 1 100 tis. Sk
				 /620/ poistné a príspevok do poisťovní o 385 tis. Sk
				 /630/ tovary a služby o 1 210 tis. Sk
				 /640/ bežné transfery jednotlivcom o 25 tis. Sk